মিকি রুর্ক
ফিলিপ আন্দ্রে "মিকি" রুর্ক জুনিয়র (ইংরেজি: Philip Andre "Mickey" Rourke Jr., /rʊərk/; জন্ম: ১৬ সেপ্টেম্বর ১৯৫২) হলেন একজন মার্কিন অভিনেতা ও চিত্রনাট্যকার। পাশাপাশি তিনি একজন অবসরপ্রাপ্ত মুষ্টিযোদ্ধা। তিনি সাধারণত নাট্য, মারপিঠ ও থ্রিলার চলচ্চিত্রে শ্রেষ্ঠাংশে অভিনয় করে থাকেন। ২০০৫ সালে রুর্ক মূলধারার হলিউড চলচ্চিত্রে ফিরে আসেন এবং নব্য নোয়া মারপিঠধর্মী থ্রিলার চলচ্চিত্র সিন সিটি-তে প্রধান চরিত্রে অভিনয় করে একাধিক সমালোচনামূলক পুরস্কার জয়লাভ করেন। ২০০৮ সালে দ্য রেসলার চলচ্চিত্রে অভিনয় করে সেরা নাট্য চলচ্চিত্র অভিনেতা বিভাগে গোল্ডেন গ্লোব পুরস্কার ও শ্রেষ্ঠ প্রধান চরিত্রে অভিনেতা বিভাগে বাফটা পুরস্কার অর্জন করেন এবং শ্রেষ্ঠ অভিনেতার জন্য একাডেমি পুরস্কার ও স্ক্রিন অ্যাক্টরস গিল্ড পুরস্কারের মনোনয়ন লাভ করেন। পরবর্তীকালে তিনি সাতটি ব্যবসাসফল চলচ্চিত্রে কাজ করেন, তন্মধ্যে রয়েছে ২০১০ সালের আয়রন ম্যান টু ও দ্য এক্সপান্ডেবলস্‌ এবং ২০১১ সালের ইমমর্টালস্‌।